Komisijas paziņojums - Gada pārskats par Padomes 2004. gada 29. aprīļa Regulas (EK) Nr. 866/2004 īstenošanu un situāciju, kas izveidojas tās piemērošanas rezultātā /* COM/2008/0529 galīgā redakcija */





[pic] | EIROPAS KOPIENU KOMISIJA | Briselē, 27.8.2008 COM(2008) 529 galīgā redakcija KOMISIJAS PAZIŅOJUMS Gada pārskats par Padomes 2004. gada 29. aprīļa Regulas (EK) Nr. 866/2004 īstenošanu un situāciju, kas izveidojas tās piemērošanas rezultātā KOMISIJAS PAZIŅOJUMS Gada pārskats par Padomes 2004. gada 29. aprīļa Regulas (EK) Nr. 866/2004 īstenošanu un situāciju, kas izveidojas tās piemērošanas rezultātā Ievads Padomes 29. aprīļa Regula (EK) 866/2004 par režīmu saskaņā ar Pievienošanās akta[1] 10. protokola 2. pantu (turpmāk tekstā – „Zaļās līnijas regula”) ir spēkā kopš 2004. gada 1. maija. Tā definē noteikumus par to, kā piemērot ES tiesību aktu normas attiecībā uz personu pārvietošanos un preču un pakalpojumu apriti pāri robežlīnijai, kas atdala tos Kipras Republikas rajonus, kurus Kipras Republikas valdība faktiski kontrolē, no tiem, kurus tā nekontrolē. Šis ziņojums attiecas uz laika posmu no 2007. gada 1. maija līdz 2008. gada 30. aprīlim. 1. Zaļās līnijas regulas grozījumi Pēc Komisijas 2008. gada 10. aprīlī iesniegtā priekšlikuma Padome 2008. gada 16. jūnijā pieņēma regulu, ar ko grozīja Zaļās līnijas regulu, lai turpmāk atvieglotu tirdzniecību Kipras salā[2]. Grozījumu regulā, kuras ietekmi izvērtēs nākamā gada Zaļās līnijas ziņojumā, ir paredzēta vispārēja nodokļu atcelšana lauksaimniecības produktiem ar izcelsmi Kipras ziemeļu daļā, kad tos tirgo pāri robežlīnijai. Turklāt kopējā maksimālā vērtība precēm to personu personīgajā bagāžā, kas šķērso robežlīniju, tiek palielināta no EUR 135 līdz EUR 260, lai veicinātu Kipras turku kopienas ekonomikas attīstību. Preces ar vērtību līdz minētajai summai tagad var ievest pāri robežlīnijai valdības kontrolētajos Kipras Republikas rajonos bez muitas un akcīzes nodokļiem. Šis noteikums neattiecas uz cigaretēm un alkoholu. Visbeidzot, grozījumi pārredzami regulē preču pagaidu ievešanu (līdz sešiem mēnešiem) no Kipras ziemeļu daļas valdības kontrolētajos rajonos. 2. Īstenošanas pasākumi Komisija 2007. gada 4. maijā pieņēma lēmumu, ar ko atceļ aizliegumus konkrētu dzīvnieku izcelsmes produktu pārvietošanai Kipras salā saskaņā ar Padomes Regulu (EK) Nr. 866/2004 un paredz nosacījumus šo produktu pārvietošanai. Šis Komisijas lēmums nosaka medus un svaigu zivju tirdzniecības nosacījumus pāri līnijai[3]. Komisija 2007. gada 29. septembrī pieņēma lēmumu par fitosanitāro ekspertu iecelšanu, kuri veiks pārbaudes Kipras Republikas rajonos, kurus valdība faktiski nekontrolē. Komisija 2007. gada 18. oktobrī pieņēma lēmumu par neatkarīgu ekspertu iecelšanu, kuri veiktu pārbaudes un ņemtu paraugus, lai atļautu konkrētu dzīvnieku izcelsmes produktu apriti pāri Kipras robežlīnijai. Ar šo Komisijas lēmumu tiek iecelti eksperti, kuri veiks zvejas kuģu pārbaudes un ņems medus paraugus Kipras ziemeļu daļā, lai atļautu medus un svaigu zivju tirdzniecību pāri robežlīnijai[4]. 3. Personu robežšķērsošana Saskaņā ar Zaļās līnijas regulas 2. pantu „ Kipras Republika veic visu to personu kontroli, kas šķērso robežlīniju, ar mērķi apkarot trešo valstu pilsoņu nelegālo imigrāciju, kā arī atklāt un novērst jebkuru sabiedrības drošības un sabiedriskās kārtības apdraudējumu. Veic arī [Zaļās] robežlīnijas šķērsotājām personām piederošu transportlīdzekļu un priekšmetu kontroli ”, savukārt 3. pantā teikts, ka „ Kipras Republika veic efektīvu uzraudzību visā robežlīnijas garumā tā, lai atturētu cilvēkus no robežšķērsošanas vietās notiekošās kontroles apiešanas ”. 3.1. Robežas šķērsošana oficiālās robežšķērsošanas vietās Regula nodrošina stabilu tiesisko pamatu attiecībā uz to kipriešu, citu ES pilsoņu un trešo valstu pilsoņu brīvu pārvietošanos, kas šķērso robežlīniju šķērsošanas vietās. Saskaņā ar pieejamajiem datiem pārskata periodā tika reģistrēti 633 163 (iepriekšējā gadā – 788 823) gadījumi, kad Kipras grieķi šķērsoja robežu no valdības kontrolētajiem rajoniem uz Kipras ziemeļu daļu, un 1 162 739 (iepriekšējā gadā – 1 348 215) gadījumi, kad Kipras turki šķērsoja robežu no Kipras ziemeļu daļas uz valdības kontrolēto rajonu[5]. Novērojot ietekmi, kādu uz Kipras turku robežšķērsošanu atstājuši Kipras Republikas Kriminālkodeksa grozījumi, kas paredz sodu par jebkādu nelegālu īpašuma lietošanu (minēti iepriekšējā gada Zaļās līnijas ziņojumā), tika secināts, ka robežšķērsošanas gadījumu skaits atkal ir stabilizējies. Nikozijas vecpilsētas centrā 2008. gada 3. aprīlī atvēra sesto robežšķērsošanas vietu Ledra Street/Lokmaci . Līdz mēneša beigām šo robežšķērsošanas vietu izmantoja vairāk nekā 106 500 cilvēku (tostarp vairāk nekā 41 000 citu ES valstu pilsoņu un trešo valstu pilsoņu). Tieši robežšķērsošanas vietās strādājošo Kipras Republikas policijas (turpmāk tekstā – „ CYPOL ”) darbinieku skaitu vispirms samazināja no 61 (2006. gads) līdz 54 (2007. gads), tad atkal palielināja līdz 67 (2008. gads). Nav ziņots par nopietniem starpgadījumiem saistībā ar personu robežšķērsošanu ikdienā tam paredzētajās robežšķērsošanas vietās. Turklāt pēc vienošanās vienā no abām tehniskajām komitejām, ko 2008. gada 21. martā izveidoja abu kopienu vadītāji (Ekonomikas un komerclietu komiteja), Kipras ziemeļu daļā nomātas mašīnas tagad var iebraukt pāri robežlīnijai valdības kontrolētajos rajonos. 3.2. Nelegāla migrācija pāri Zaļajai līnijai Nopietnas bažas vēl aizvien rada trešo valstu pilsoņu skaits, kas nelegāli šķērso robežlīniju. Saskaņā ar Kipras Republikas iestāžu iesniegtajiem datiem laikposmā, uz ko attiecas ziņojums, atklāto (vai aizturēto) nelegālo imigrantu skaits ir vairāk nekā dubultojies (pieaugums no 2919 līdz 5844), sasniedzot visu laiku augstāko līmeni. CYPOL ziņoja, ka no šiem 5844 nelegālajiem imigrantiem 5710 ieceļoja valdības kontrolētajos rajonos pāri robežlīnijai, savukārt 128 ieceļoja caur Suverēno bāzes teritoriju[6], un tikai 6 ieceļoja tieši valdības kontrolētajos rajonos. CYPOL arī ziņoja par šādām galvenajām nelegālo imigrantu izcelsmes zemēm: Sīrija (37 %), Rietumkrasts (16 %) un Irāna (9 %). Liels skaits nelegāli ieceļojušo trešo valstu pilsoņu vēlāk pieprasa patvērumu (3470 no 5844)[7]. CYPOL izvērtējums par ieceļošanas maršrutu valdības kontrolētajos rajonos ir balstīts uz šādiem elementiem: - dokumenti – CYPOL dati liecina, ka 47 % no tiem nelegālajiem imigrantiem, par kuriem ir ziņas, ka viņi pāri robežlīnijai ieceļojuši valdības kontrolētajos rajonos (2683 no 5710), pasē bija Turcijas vai Kipras turku teritorijas ieceļošanas vai izceļošanas spiedogs (attiecīgi 33 % un 13 %), Turcijas izdota vīza, kas ir derīga arī Kipras ziemeļu daļā (1 %), vai „ TRCN ” (Ziemeļkipras Turku Republikas) „vīza” vai „uzturēšanās atļauja” (0,2 %)[8]; - pašu imigrantu izteikumi un pie viņiem atrasti priekšmeti, kas viņus saista ar Kipras ziemeļu daļu vai Turciju, un pieņēmumi par viņu izcelsmes valsti; - papildu faktors bija tiešā prāmju līnija starp Latakiju Sīrijā un Famagustu Kipras ziemeļu daļā. Saskaņā ar Kipras Republikas iestāžu informāciju tika konstatēts, ka 560 nelegālo imigrantu (galvenokārt palestīnieši no Irākas) ir izmantojuši šo tiešo prāmju līniju, tādējādi izvairoties no tranzīta caur Turciju; ziņojumi presē arī liecina par to, ka bieži tiek pārtvertas laiviņas ar nelegāliem imigrantiem. Saskaņā ar Kipras Republikas iestāžu informāciju robežlīnijas daļa, kas ir visneaizsargātākā pret nelegālo imigrāciju, atrodas Suverēnajā bāzes teritorijā. SBA policija, SBA Muitas un imigrācijas departaments un Apvienotās Karalistes militārie resursi sadarbojas nelegālās imigrācijas apkarošanā. SBA Muitas un imigrācijas departaments pieņēma darbā desmit jaunus darbiniekus, pie robežlīnijas darbojošos operatīvo grupu skaits tika palielināts no trim līdz piecām, tika veiktas papildu mācības muitas un apmācību kontroles jomā, tika iegādāti dažādi tehniskie līdzekļi, un SBA iestādes turpina apmainīties ar informāciju un uzturēt labu sadarbību ar Kipras turku kopienu. Saskaņā ar Kipras turku kopienas sniegto informāciju 2007. gadā Kipras ziemeļu daļā ieceļot tika liegts 4234 trešo valstu pilsoņiem, savukārt 2008. gada pirmajos četros mēnešos šis skaitlis bija 1030. 2007. gadā aizturēja 244 nelegālos imigrantus, un 2008. gada pirmajos četros mēnešos – 150; 2007. gadā izraidīja (caur Turciju) 1155 personas, un 2008. gada pirmajos četros mēnešos – 488 personas. Komisija ar Kipras Republikas attiecīgajām iestādēm un Suverēnās bāzes teritorijas administrāciju ir uzturējusi konstruktīvu dialogu darba grupu līmenī. Notika vairākas sanāksmes, kurās uzmanību vērsa galvenokārt uz nelegālo migrāciju pāri robežlīnijai un kurās bija iespēja pārrunāt tuvākajā laikā veicamos pasākumus. Šajā sakarā Kipras Republikas pārstāvji informēja Komisiju par pasākumiem, kas ir veikti pārskata periodā. Šie pasākumi ietvēra vietējo policijas iecirkņu un Galvenās policijas pārvaldes Ārzemnieku un imigrācijas departamenta[9] darbinieku un helikoptera[10] izmantošanu robežlīnijas novērošanai. Attiecībā uz robežlīnijas uzraudzību pārskata periodā Kipras Republika joprojām atturējās veikt jebkādus pasākumus, kuru rezultātā robežlīnija varētu izskatīties pēc ārējās robežas. Nav notikusi informācijas apmaiņa ar Kipras turku kopienu. Ņemot vērā satraucoši lielo nelegālo imigrantu skaitu, Komisija uzskata, ka jāpastiprina uzraudzība, ko robežlīnijai starp robežšķērsošanas vietām saskaņā ar Zaļās līnijas regulas 3. pantu un 2. panta 5. punktu attiecīgi veic Kipras Republika un Suverēnās bāzes teritorijas administrācija. Komisija jo īpaši Kipras Republikas iestādēm iesaka nekavējoties veikt konkrētus pasākumus, lai izpildītu Zaļās līnijas regulā noteikto pienākumu saistībā ar robežlīnijas uzraudzību, kā arī ņemot vērā Kipras turpmāko dalību Šengenas zonā. Lai arī Zaļā līnija nav ārējā robeža, Kipras Republikai ir efektīvi jāpilda uzraudzības saistības valdības kontrolētajā robežlīnijas pusē, vienlaicīgi pēc iespējas mazinot šķēršļus abu kopienu saskarsmei. 4. Preču vešana pāri robežai 4.1. Tirdzniecības vērtība Saskaņā ar Komisijas Regulas (EK) 1480/2004[11] 8. pantu Kipras turku tirdzniecības kamera (turpmāk tekstā – „ TCCoC ”) katru mēnesi ziņoja Komisijai par to preču veidu, apjomu un vērtību, kurām tā ir izsniegusi pavaddokumentus. Kipras Republikas iestādes ikmēneša ziņojumos Komisiju informēja arī par to preču veidu, apjomu un vērtību, kas ir pārvestas robežlīnijai. Šajos ziņojumos ietvēra arī preces, kuras valdības kontrolētajos rajonos ieveda caur Pergāmas un Strofiljas robežšķērsošanas vietām, kuras kontrolē Suverēnās bāzes teritorijas administrācija. Saskaņā ar TCCoC ziņojumiem kopējā to preču vērtība, kurām pārskata periodā tika izsniegti pavaddokumenti, bija EUR 5 471 461, turpretim faktiski tirgoto preču vērtība bija aptuveni EUR 4 473 408[12]. Salīdzinājumā ar iepriekšējo pārskata periodu skaitļi atkal liecina par robežlīnijai pārvesto preču vērtības pieaugumu. Saskaņā ar Kipras Republikas sniegtajiem ziņojumiem kopējā to preču tirdzniecības vērtība, kas faktiski pārvestas robežlīnijai, bija palielinājusies gandrīz par trešdaļu līdz EUR 4 473 408 salīdzinājumā ar EUR 3 380 805 iepriekšējā pārskata periodā. Tomēr jāatzīmē, ka gandrīz 30 % no kopējā tirdzniecības apjoma veidoja kartupeļu tirdzniecība, kas ir arī galvenais elements tirdzniecības apjoma pieaugumā pāri Zaļajai līnijai.[13] Robežlīnijai 2008. gada janvārī pārveda preces vairāk nekā EUR 700 000 vērtībā. Tas bija visaugstākais līmenis, kāds reģistrēts pēc Zaļās līnijas regulas stāšanās spēkā. Galvenais elements bija kartupeļi no Kipras turku teritorijas aptuveni EUR 350 000 vērtībā. Lai arī tas neietilpst Zaļās līnijas regulas darbības jomā, jāatzīmē, ka saskaņā ar Kipras Tirdzniecības un rūpniecības kameras sniegtajiem skaitļiem tirdzniecība no valdības kontrolētajiem rajoniem uz Kipras ziemeļu daļu pārskata periodā sasniedza EUR 1 015 340 (no tiem EUR 626 533 no 2008. gada februāra līdz aprīlim) salīdzinājumā ar EUR 1 027 688 iepriekšējā pārskata periodā. Tādējādi tirdzniecība no valdības kontrolētajiem rajoniem uz Kipras ziemeļu daļu palika apmēram tāda pati un līdzinās mazāk nekā ceturtajai daļai no tirdzniecības pretējā virzienā[14]. Kipras turku kopiena izmanto tirdzniecības sistēmu, kas principā „atspoguļo” Zaļās līnijas regulas ierobežojumus. Piemēram, tas atspoguļo Zaļās līnijas regulas 6. panta 1. punktu tādā izpratnē, ka personu, kas šķērso robežlīniju no valdības kontrolētajiem rajoniem Kipras ziemeļu daļas virzienā, personīgajā bagāžā esošās preces ir atbrīvotas no „apgrozījuma nodokļa”, „akcīzes nodokļa” un „citiem nodokļiem” ar nosacījumu, ka tās nav komerciāla rakstura preces un to kopējā vērtība nepārsniedz EUR 135. Šo režīmu ne vienmēr piemēro konsekventi. Piemēram, 2007. gada rudenī Kipras turki, kas iepirkās valdības kontrolētajos rajonos, saskārās ar ievērojamām problēmām, pārvedot pirkumus atpakaļ pāri robežlīnijai, un Kipras turku kopienas kartupeļu audzētājiem pamatā bija aizliegts ievest atpakaļ no Kipras grieķu kopienas tirgotājiem iegādātos sēklas kartupeļus. 4.2. Preču veidi Skaitļi par tirgoto preču veidiem rāda nelielu jaunu produktu skaitu, kas robežlīnijai pārvesti valdības kontrolēto rajonu virzienā. Tāpat kā iepriekšējā pārskata periodā, galvenās pārdoto preču grupas bija dārzeņi, koksnes izstrādājumi un mēbeles[15]. Tirdzniecība pāri robežlīnijai pārskata periodā, izņemot trīs gadījumus, tika veikta tikai kā tirdzniecība salas iekšienē. 2007. gada maijā divi vara un alumīnija lūžņu sūtījumi šķērsoja robežlīniju un pēc tam tika nosūtīti uz Apvienoto Karalisti, un 2008. gada februāra sākumā robežlīnijai pārveda mazu citrusaugļu sūtījumu, ko vēlāk nosūtīja uz Vāciju izstādīšanai tirdzniecības izstādē. Pēc saldumu „Cyprus Delights” sūtījuma 2005. gada decembrī un alumīnija lūžņu sūtījuma 2007. gada aprīlī šie sūtījumi bija vienīgie zināmie gadījumi, ka preces pārveda robežlīnijai un pēc tam ar tām tika veikts Kopienas iekšējais darījums ar citām dalībvalstīm. Tomēr tiek uzskatīts, ka dažkārt kartupeļus no Kipras turku teritorijas, kas sākotnēji bija paredzēti patērēšanai Kiprā, valdības kontrolētajos rajonos pārpakoja un pārdeva ārzemēs. 4.3. Pārkāpumi Kopš 2007. gada maija ir ziņots par desmit pārkāpumu gadījumiem, kad preces neļāva pārvest robežlīnijai. Pārvešanas aizlieguma iemeslu starpā bija atteikšanās samaksāt attiecīgos nodokļus, produktu neatbilstība marķēšanas prasībām, cilvēku patēriņam nepiemērotu dārzeņu konstatēšana un obligāto pavaddokumentu neuzrādīšana. Papildus šiem pārkāpumiem, kas notiek tieši pie robežlīnijas, Komisijas ieceltie fitosanitārijas eksperti atklāja viltotas augu pases ES izcelsmes sēklas kartupeļiem. Lai aizsargātu Eiropas patērētājus, pēc tam aizliedza tirgot visus kartupeļus, kas izaudzēti no šiem sēklas kartupeļiem. 4.4. Pozitīvas tendences saistībā ar preču apriti Pārskata periodā jāatzīmē daži pozitīvi notikumi, kuru rezultātā pakāpeniski atcēla dažus šķēršļus, kas pirms tam ierobežoja tirdzniecību pāri robežlīnijai. Šie notikumi ir šādi: - turpinās „apaļā galda” sanāksmes, kurās tiekas trīs kameras (Kipras Tirdzniecības un rūpniecības kamera ( CCCI ), Kipras turku tirdzniecības kamera ( TCCoC ) un Kipras turku rūpniecības kamera ( CTCI )); - Kipras ražotāju tīkls, Kipras turku un Kipras grieķu kopienām piederošu ražotāju tīkls, kas ir izveidots, lai palielinātu sadarbību un nodrošinātu tehnisko atbalstu, apmācību un konsultācijas, un tādējādi mazinātu ierobežojumus attiecībā uz tirdzniecību pāri Zaļajai līnijai, rīkoja seminārus abās robežlīnijas pusēs, aizsāka abu kopienu aptauju, gatavojas atklāt interaktīvu interneta vietni un rīkoja tikšanās uzņēmēju starpā dažās produktu nozarēs. Šis projekts, ko finansē no ANO Attīstības programmas „ACT” līdzekļiem, arī gatavojas uzlabot sadarbību starp kamerām, kas piedalās šajā tīklā ( CTCI , TCCoC un CCCI ); - iepriekšējos pārskata periodos bija jāsastopas ar grūtībām saistībā ar preču ievešanu uz laiku. Šīs grūtības tiks pārvarētas, ieviešot attiecīgus grozījumus Zaļās līnijas regulā[16]; - Komisija agrāk ir saņēmusi sūdzības no Kipras turku kopienas tirgotājiem par kavējumiem saistībā ar preču muitošanu, šķērsojot robežlīniju, tostarp jo īpaši saistībā ar kartupeļu sūtījumiem. Šīs sūdzības ir atrisinātas pēc tam, kad Kipras Republikas iestādes veica noteiktus pasākumus; - kopš 2007. gada septembra robežlīnijai bez ievērojamiem šķēršļiem veiksmīgi ir pārvestas vairāk nekā 2878 tonnas kartupeļu vairāk nekā EUR 1 318 480 vērtībā, kuri bija paredzēti (tikai) patēriņam valdības kontrolētos rajonos. Suverēnās bāzes teritorijas administrācija ir panākusi praktisku vienošanos ar Kipras Republikas iestādēm vajadzīgo fitosanitāro pārbaužu veikšanai. Šķiet, ka tā darbojas sekmīgi. 4.5. Šķēršļi un grūtības, kas joprojām pastāv saistībā ar preču apriti Neatkarīgi no šīm pozitīvajām tendencēm tirdzniecībai pāri Zaļajai līnijai vēl joprojām pastāv vairāki šķēršļi. Kipras turku komerciālie transportlīdzekļi un jo īpaši kravas automašīnas un autobusi vēl joprojām nevar brīvi pārvietoties pa salu. Kipras Republika neatzīst Kipras turku kopienas izdotos komerciālo transportlīdzekļu tehniskās apskates dokumentus[17] vai profesionālo autovadītāju apliecības[18] (lai gan tā atzīst vieglo automašīnu tehniskās apskates dokumentus). Valdība bija ierosinājusi tiesību aktus, lai Kipras turku kopienas smagajām automašīnām būtu vieglāk pārvest preces robežlīnijai, samazinot ierobežojumus Kipras turku kopienas profesionālo autovadītāju apliecībām. Ne iepriekšējā, ne pašreizējā pilnvaru laikā Parlaments nav pieņēmis lēmumu šajā jautājumā (lai gan tas joprojām ir izskatīšanas procesā) pēc Kipras grieķu kopienas kravas automašīnu vadītāju organizācijas protestiem. Turpretim jautājumā par tehniskās apskates dokumentiem valdība ierosināja pilnvarot Kipras turku nevalstisko organizāciju ( KAR-IS ) izdot šos dokumentus tās vārdā. Kipras turku kopiena šo ierosinājumu nepieņēma. Tāpat netika pieņemts atsevišķs valdības ierosinājums (sadarbībā ar CCCI ) palīdzēt Kipras turku kopienas kravas automašīnu un autobusu vadītājiem saņemt normālus tehniskās apskates dokumentus. Abu pušu lielāks elastīgums uzlabotu ekonomisko sadarbību abu kopienu starpā pāri robežlīnijai. Kipras turku kopienas tirgotāji turpināja ziņot par grūtībām saistībā ar lielveikalu apgādi un produktu un pakalpojumu reklamēšanu presē valdības kontrolētajos rajonos. Šajā sakarībā ir jāatzīmē, ka Kipras turku līdzdalība Kipras Starptautiskajā tirdzniecības izstādē pastāvīgi samazinās – no 53 Kipras turku kopienas tirgotājiem 2005. gadā un 16 tirgotājiem 2006. gadā līdz tikai 3 tirgotājiem pagājušajā gadā. Šogad Kipras turki nebija pārstāvēti vispār. Visbeidzot, joprojām ir izplatīta kontrabanda pāri robežlīnijai. Īpaši grūti ir kontrolēt vairākas neoficiālas „robežšķērsošanas vietas” Pergāmas ciemā vai tā tuvumā (ciems atrodas daļēji Suverēnajā bāzes teritorijā un daļēji Kipras ziemeļu daļā), ko izmanto vietējie iedzīvotāji un lauksaimnieki, kā arī Pilas ciema (kas atrodas buferzonā) Kipras turku iedzīvotāju tradicionālo apgādi (Zaļās līnijas regulas 4. panta 10. punkts). Preču kontrabandas problēma izceļ vajadzību pēc Kipras Republikas valdības īstenotas robežlīnijas efektīvas uzraudzības un Suverēnās bāzes teritorijas administrācijas veiktu stingru uzraudzību Pilas ciema Kipras turku iedzīvotājiem piegādāto preču raksturam un daudzumam. 4.6. Tirdzniecības veicināšana Lai veicinātu noteiktu produktu tirdzniecību, ir veikti šādi pasākumi. Kartupeļi Komisija 2008. gada janvārī kopā ar TCCoC rīkoja semināru, kura mērķis bija veicināt Kipras turku kopienas tirgotāju informētību par kartupeļu reģistrāciju, kas nepieciešama to tirgošanai pāri Zaļajai līnijai. Kartupeļiem nepiemēro tarifus, tomēr katrai kravas automašīnai ir jābūt fitosanitārās inspekcijas ziņojumam, ko saskaņā ar Komisijas Regulas (EK) Nr. 1480/2004[19] III pielikumu izsnieguši neatkarīgi fitosanitārie eksperti. Lai veicinātu kartupeļu tirdzniecību pāri līnijai, Komisija nodrošināja šo ekspertu pastāvīgu klātbūtni galvenajā ražas novākšanas periodā (no aprīļa vidus līdz jūnija vidum). Citos laika posmos ekspertu klātbūtne tika nodrošināta dažu darba dienu laikā (līdz šim ir tikuši izpildīti visi Kipras turku lūgumi pēc fitosanitārā eksperta klātbūtnes). Komisija ir iecēlusi papildu neatkarīgos fitosanitāros ekspertus, ņemot vērā neseno pieprasījumu pēc viņu pakalpojumiem. Citrusaugļi Robežlīnijai pārveda mazu citrusaugļu sūtījumu 2008. gada februārī, lai tos izstādītu Vācijā. Ikgadējā pārbaudē pirms ražas novākšanas 2007. gada rudenī, ko atkal veica Komisijas apstiprināti eksperti, tika apstiprināti iepriekšējo pārbaužu pozitīvie rezultāti. Medus un zivis Kā ziņots iepriekš, Komisija 2007. gada 4. maijā pieņēma lēmumu, ar ko atceļ aizliegumus pārvietot konkrētus dzīvnieku izcelsmes produktus Kipras salā saskaņā ar Padomes Regulu (EK) Nr. 866/2004 un paredz nosacījumus svaigu zivju un medus pārvietošanai pāri Zaļajai līnijai[20]. Komisija iecēla neatkarīgus dalībvalstu ekspertus, kuri saskaņā ar minētā Komisijas lēmuma I un II pielikumu pārbaudīja Kipras turku zvejas kuģus un ņēma medus paraugus no ražošanas ķēdes, lai īpašās ES laboratorijās veiktu analīzes. 5. Secinājumi Zaļās līnijas regula joprojām nodrošina stabilu tiesisko pamatu attiecībā uz to kipriešu un citu ES pilsoņu brīvu pārvietošanos, kuri šķērso robežlīniju tam paredzētajās robežšķērsošanas vietās. Jaunas gājējiem paredzētas robežšķērsošanas vietas atvēršana Ledra Street/Lokmaci Nikozijas vecpilsētā vēl vairāk atvieglo abu kopienu cilvēku savstarpējo saskarsmi. Tomēr nopietnas bažas vēl aizvien rada trešo valstu pilsoņu skaits, kas nelegāli šķērso robežlīniju. Pārskata periodā atklāto (vai aizturēto) nelegālo imigrantu skaits ir vairāk nekā divkāršojies, sasniedzot visu laiku augstāko līmeni. Komisija uzskata, ka Kipras Republikas un Suverēnās bāzes teritorijas administrācijas veiktā robežlīnijas uzraudzība starp robežšķērsošanas punktiem ir nekavējoties jāpastiprina. Tomēr Kipras Republika joprojām atturas veikt jebkādus pasākumus, kuru rezultātā robežlīnija varētu izskatīties pēc ārējās robežas. Attiecībā uz precēm, kuras pārved Zaļajai līnijai, ziņojuma skaitļi salīdzinājumā ar iepriekšējo pārskata periodu atkal liecina par kopējās robežlīnijai pārvesto preču vērtības pieaugumu. Saskaņā ar Kipras Republikas sniegtajiem ziņojumiem kopējā to preču tirdzniecības vērtība, kas faktiski šķērsojušas robežlīniju, palielinājās gandrīz par trešdaļu un bija apmēram EUR 4 473 408 salīdzinājumā ar EUR 3 380 805 iepriekšējā pārskata periodā. Tomēr jāatzīmē, ka gandrīz 30 % veidoja kartupeļu tirdzniecība. Vispārējais tirdzniecības apjoms pāri Zaļajai līnijai joprojām saglabājas diezgan mazs, jo īpaši regulas ierobežotās darbības jomas dēļ. Pašreizējā pārskata periodā tika ieviesti tikai daži jauni produkti. Tikai trijos gadījumā preces pārveda robežlīnijai un pēc tam ar tām tika veikts Kopienas iekšējais darījums ar citu dalībvalsti. Saistībā ar preču apriti ir vērojamas jūtamas pozitīvas tendences. Tomēr vairāki ziņotie gadījumi apstiprina, ka vēl pastāv daudz šķēršļu turpmākajai Zaļās līnijas attīstībai. Kipras turku komerciālie transportlīdzekļi, jo īpaši kravas automašīnas un autobusi, vēl joprojām nevar brīvi pārvietoties pa visu salu, jo viena vai otra kopiena ir noraidījusi vai atlikusi kompromisa risinājumus. Turklāt Kipras turku kopienas tirgotāji turpināja ziņot par grūtībām saistībā ar lielveikalu apgādi un produktu un pakalpojumu reklamēšanu presē valdības kontrolētajos rajonos. Visbeidzot, šķiet, ka joprojām ir izplatīta kontrabanda pāri robežlīnijai. Komisija ir veikusi dažādus pasākumus, lai veicinātu tirdzniecību pāri robežlīnijai, jo īpaši kartupeļu, citrusaugļu, medus un zivju tirdzniecību. Vispārējs secinājums ir tāds, ka Zaļās līnijas regula joprojām nodrošina pamatu, kas ļauj īstenot preču apriti un cilvēku pārvietošanos uz Kipras Republikas valdības kontrolētajiem rajoniem. Komisija turpinās uzraudzīt regulas īstenošanu. [1] OV L 161, 30.4.2004., 128. lpp. Regulā jaunākie grozījumi izdarīti ar Padomes Regulu (EK) Nr. 587/2008 (OV L 163, 24.6.2008., 1. lpp.). [2] OV L 163, 24.6.2008., 1. lpp. Padomes 2008. gada 16. jūnija Regula (EK) Nr. 587/2008, ar ko groza Regulu (EK) Nr. 866/2004 par režīmu saskaņā ar Pievienošanās akta 10. protokola 2. pantu saistībā ar noteikumiem par precēm, pakalpojumiem un personām, kas šķērso Kipras Zaļo līniju. [3] Komisijas 2007. gada 4. maija Lēmums 2007/330/EK, OV L 123, 12.5.2007., 30. lpp. [4] Komisijas 2007. gada 18. oktobra Lēmums C(2007) 4666. [5] Saskaņā ar Kipras Republikas iestāžu teikto, nav veikta datu uzskaite par Kipras grieķu atgriešanos valdības kontrolētajos rajonos vai par Kipras turku atgriešanos Kipras ziemeļu daļā (skatīt VII pielikumu). Šie skaitļi tomēr neietver personas, kas šķērsojušas robežu Pergamos un Strovilia robežšķērsošanas punktos, kurus abus kontrolē Suverēnās bāzes teritorijas administrācija. [6] Turpmāk tekstā – „SBA” [7] Skatīt VI pielikumu. [8] Skatīt VI un VIII pielikumu [9] Kopumā robežlīnijas patruļai starp robežšķērsošanas punktiem (ko veica 241 darbinieks, ieskaitot vietējos policijas darbiniekus) izmantoja ne mazāk par 110 cilvēkstundām dienā. Šķiet, ka to nevar uzskatīt par palielinājumu salīdzinājumā ar iepriekšējo pārskata periodu. [10] Pārskata periodā viens helikopters veica pavisam 90 stundu ilgu patrulēšanu virs robežlīnijas. [11] Komisijas 2004. gada 10. augusta Regula (EK) Nr. 1480/2004, OV L 272, 20.8.2004., 3. lpp. [12] Skatīt I, II un III pielikumu. [13] Skatīt tālāk 4.4. iedaļu. [14] Kredītkaršu izdevumu statistika tomēr liek domāt, ka Kipras turki izdod vairākus miljonus euro valdības kontrolēto rajonu lielveikalos un citās tirdzniecības vietās. [15] Skatīt IV un V pielikumu. [16] Skatīt iepriekš 2. iedaļu. [17] Visām Kipras turku smagajām automašīnām, kuru maksimālais bruto svars pārsniedz 3,5 tonnas. [18] Visām Kipras turku smagajām automašīnām, kuru maksimālais bruto svars ir 7,5 tonnas vai lielāks. [19] Komisijas 2004. gada 10. augusta Regula (EK) Nr. 1480/2004, OV L 272, 20.8.2004., 3. lpp. [20] Komisijas 2007. gada 4. maija Lēmums 2007/330/EK, OV L 123, 12.5.2007., 30. lpp.